ARRONDO ALDASORO (EH Bildu, 2015-02-05):
Eskerrik asko. Egun on guztioi.
Alderdi Sozialistaren proposamenean agertzen den bezala, eta gaur hemen azaldu den moduan, euskal enplegu publikoaren legearen aurreproiektuaren inguruan sindikatuekin izandako bilerak bi izan dira, lehena irailaren 11an eta bigarrena azaroaren 5ean. Dakigunez ez da bilerarik egon. Eta egondako bileretan sindikatuen jarrera oso kritikoa izan da, desadostasun osoa azaldu dute eta proposamena bertan behera gelditzeko eskaria egin dute ere. LABek osoko zuzenketa aurkeztu zuen, ELA, Comisiones eta UGTk zuzenketa partzialak ere bai.
Baina gehiengoak aurreproiektua erretiratzeko eta beste bat aurkezteko eskatu izan du. Eta ez da harritzekoa gure ikuspuntutik sindikatuek Jaurlaritzari atzera egiteko eskaria egin izana. Alde batetik azken urteetan egondako murrizketak negoziazio kolektiboaren egoera akordioen ez betetzeak eskatzen du egoeraren inguruko hausnarketa sakona egitea.
Azken urteetan Eusko Jaurlaritzak inoiz ez bezalako murrizketak egin ditu zerbitzu publikoetan. Krisiaren aitzakiarekin enplegu publikoa gutxitu, soldatak jaitsi eta lan baldintzak nabarmen hondatu ditu. Batzuetan Madrildik inposatutakoak direla argudiatuta eta besteetan bertan erabakita.
2010. urtetik hona soldatan egindako murrizketa % 17koa izan da. Horri gehitu behar zaio aparteko ordainsariaren ehunekoa eta baita ere Itzarri ekarpena ez egitea suposatzen duena. 35 orduko lanaldiari egindako erasoa eta gaixo egoteagatik osagarria kentzea dira beste neurri batzuk.
Enplegu suntsipena ere ikaragarria izaten ari da Administrazio esparru guztietan, bereziki Osakidetzan eta Hezkuntzan. Gainera, prekarietatea oso handia da. 8.000 langile behin-behinekoak daude Osakidetzan eta 5.000 hezkuntzan. Eta guzti horrek adibide argiak dira aipatzen ari garen honetaz.
Gainera, proposamen hau Estatuan indarrean dagoen legearen kopia da atal askotan. Ez da ikusten benetako borondaterik gure herrialdeko errealitateari eta beharrei erantzungo dion arautegia garatzeko, parte hartzea bermatuz eta adostasunak bilatuz eragileekin. Horren lekuko negoziazio ia geldirik egotea une honetan.
Lege bat behar da bai, zalantzarik gabe, baina ezin da abiatu Estatuko legediaren menpekotasunetik, baizik eta dauden beharrei eta gehiengoen nahiei erantzungo dien legea behar da.
Bestetik, aurreproiektuan jasotzen diren proposamenak edo edukiak ez datoz bat kasu askotan aspalditik sektore ezberdinetatik aldarrikatzen denarekin. Maila batean bat gatoz egin diren balorazio eta kritikekin hainbat gauzen inguruan. Adibidez, zuzendaritza publikoaren figura berria, irizpide subjektiboen araberako ordainsariak, zerbitzuak pribatizatzeko aukera, Administrazio piramidala, negoziazio kolektiboa ez bermatzea, hizkuntza irizpideak eta abar.
Horregatik, aurkeztu genuen zuzenketa Alderdi Sozialistak aurkeztutako testuari. Bat etorrita beraiek proposatzen zutenarekin ez zitzaigun nahikoa iruditzen eta hortik jo genuen gure zuzenketan.
Lehenik, Estatutuko  - eta hori da gure zuzenketan planteatzen genuena -  oinarrizko legediarekiko menpekotasuna gainditu dezala eta gure beharrei erantzungo dien euskal enplegu publikoaren legea egiteari ekin diezaiola eskatu nahi diogu Jaurlaritzari. Azken batean, uste dugu badela garaia irtenferentziarik gabeko bidea egiten hasteko, modu bakarra delako errealitatetik, parte-hartzea bultzatuz, gehiengoak nahi duen eredua eta behar dugun enplegu publikoaren eredua garatzeko.
Bigarrenik, egin dezala euskal enplegu publikoaren legearen aurreproiektuaren negoziazio egutegi bat. Horren baitan funtzio publiko osoko esparruak kontuan hartuta, egungo egoeraren diagnostikoa egin eta konpartitu dezala eragile sindikal eta instituzionalekin. Horrela, legeak bete behar dituen helburuak zehaztu eta adostuko dira.
Egoeraren diagnostikoa, erradiografia konpartitua izatea, ezinbestekoa da lege berri batek izan behar dituen helburuak zehazteko. Eta helburuak argi egotea erraztuko du negoziazioa eta akordioa.
Zein helburu izan behar ditu? Herritarren beharrizanei erantzungo diena, euskalduna, parte-hartzeari irekia, lan-baldintzak duinak dituena, Administrazioan sartzeko prozedura gardenak dituena. Hori dena definitzea gure ikuspuntutik garrantzitsua izango litzateke.
Azkenik, euskal enplegu publikoaren legea Legebiltzar honetara bidal dezala langileen ordezkaritza sindikalarekin funtzio publikoaren mailan negoziatuta. Negoziazio horren oinarria eta bermea izango da langabeziari eta pobreziari aurre egiteko Jaurlaritzak garatu beharreko estrategia integralari buruz 2014.eko azaroaren 13an izandako eztabaida monografikoan onartutako hurrengo ebazpen hau:
"Legebiltzarrak Jaurlaritzari eskatzen dio enplegu publikoaren euskal legea sortzeko eta izapidetzeko prozeduran hurrengo bi lehentasun hauek berma ditzala...
..."Euskal Herria sortzeko eta izapidetzeko prozeduran hurrengo bi lehentasun hauek berma ditzala. Legearen zehaztapena bertoko eragile sindikal eta instituzionalon arteko gogoeta eta adostasunen ondorioa izatea, alde batetik, eta langileen lan baldintzak alde bakarrez ez ezartzeko konpromisoa izatea, hau da, negoziazio kolektiboa bermatzea bestetik".
Erdibideko bat egin dugu Alderdi Sozialistarekin, ez da jasotzen guk eskatzen genuen guztia. Gainera, korrika eta presaka ibili garenez, erredakzioan ere badago akatsen bat. Hala eta guztiz, jasotzen dira gure ikuspuntutik bi gauza inportanteak direnak eta horregatik adostu ditugunak.
Hau da, jasotzen da beharrezkoa dela negoziazioa eta lege bat garatzea lehen bait lehen eta egutegi bat behar dela horretarako, eta hori negoziatua izan behar dela langileekin.
Eta bigarrena, jasotzen da nik oraintxe bertan irakurri dudan zatia, hau da, Legebiltzarrak Jaurlaritzari eskatzen diola hori dena egiterakoan hemen aldez aurretik onartutakoa betetzea.
Horregatik babestu dugu eta espero dugu aukera egotea, ateratzea eta Jaurlaritzak ekitea benetan, benetako euskal enplegu legeari.